NETBAY วิ่งคึก 6.17% ชี้หุ้นทำนิวไฮต่อเนื่อง-ลุ้นกำไรปี 61-63โตเฉลี่ย 24% แนะซื้อเป้า47บ.
NETBAY วิ่งคึก 6.17% ชี้ราคาหุ้นทำนิวไฮต่อเนื่อง-ลุ้นกำไรปี 61-63โตเฉลี่ย 24% แนะซื้อเป้า 47 บ. โดย ณ เวลา 12.23 น. อยู่ที่ระดับ 43.00 บาท บวก 2.50 บาท หรือ 6.17% ด้วยมูลค่าซื้อขาย  116.99 ล้านบาท
24 เม.ย. 2561

ผู้สื่อข่าวรายงานว่า บริษัท เน็ตเบย์ จำกัด (มหาชน) หรือ NETBAY ณ เวลา 12.23 น. อยู่ที่ระดับ 43.00 บาท บวก 2.50 บาท หรือ 6.17% ด้วยมูลค่าซื้อขาย  116.99 ล้านบาท คาดเก็งกำไรแผนธุรกิจ พร้อมลุ้นทำสถิติสูงสุดใหม่ตั้งแต่เข้าตลาดฯ

บล.ดีบีเอส วิคเคอร์ส การวิเคราะห์ทางเทคนิค : ภาพเป็นลบเล็กๆ ซื้อใหม่เน้นค่าบวก แนวต้านระยะสั้นอยู่ที่ 1800, 1810-1820 Stop loss ถ้าหลุด 1790  สำหรับการ Scan หุ้นที่มีโอกาสทำ New high ที่เข้ามาใหม่เป็น TISCO, GOLD, CKP, NETBAY, IVL, UV ที่ยังคงอยู่ใน List ได้แก่ ROBINS, CPN, JWD, GULF, THG, WHA, BJC ที่หลุด List คือ AEONTS, ERW  และที่ให้หาจังหวะ Take profit เป็น AOT, THANI, HMPRO
บล.บัวหลวง ระบุในบทวิเคราะห์ว่า ทุกวันนี้โลกกำลังหมุนไปตามกระแสโลกาภิวัฒ์ นับวันธุรกิจการให้บริการผ่านโลกออนไลน์เริ่มเข้ามามีบทบาทมากขึ้น แต่ผู้ประกอบการที่จะสามารถสร้างซอฟแวร์ของตัวเองขึ้นมาในประเทศไทยนั้นยังมีน้อยราย ซึ่งนั่นเองเป็นการเปิดโอกาสให้กับบริษัทที่ให้บริการผ่านทางอินเทอร์เน็ต (SaaS; Software As A Service) อย่าง NETBAY และ HUMAN ซึ่งปฏิเสธไม่ได้ว่า หากพูดถึง SaaS ในตลาดหุ้นไทยชื่อของ NETBAY จะเป็นบริษัทที่ถูกหยิบยกมาในลำดับแรก เราเริ่มต้นให้คำแนะนำ ซื้อ NETBAY ด้วยราคาเป้าหมาย ณ สิ้นปี 2561 ที่ 47 บาท หนุนโดยการขยายตัวของรายได้, อัตรากำไรที่ขยายตัวตามฐานรายได้ที่เพิ่มขึ้น และโอกาสการเติบโตที่เปิดกว้างตามกระแสยุคดิจิตอล
สองปัจจัยหลักที่สร้างรายได้ในตอนนี้ของบริษัท ได้แก่ แพลทฟอร์มสำหรับกรมศุลกากรและแพลทฟอร์มสำหรับสำนักงานป้องกันและปราบปรามการฟอกเงิน ค่อนข้างเป็นแหล่งรายได้ที่มั่นคง ในอดีต NETBAY ไม่เคยถูกองค์กรรัฐฯ ใดๆ หรือบริษัทเอกชนที่เกี่ยวข้องยกเลิกสัญยาการทำธุรกิจ กว่า 90% ของรายได้บริษัทเป็นรายได้หมุนเวียน (recurring income) เรามีความมั่นใจในภาพการเติบโตของกำไรของ NETBAY ตามรายได้ที่เพิ่มขึ้น และสำหรับ ธุรกิจ SaaS ฐานรายได้ที่ใหญ่ขึ้นหมายถึงอัตรากำไรที่เพิ่มขึ้น
คาดอัตรากำไรสุทธิจะเติบโตจาก 36.8% ในปี 2560 มาเป็น 41% ในปี 2561 หนุนให้กำไรเติบโตเฉลี่ย 24%/ปี ระหว่างปี 2561-2563 และยิ่งหากกระบวนการ เปลี่ยนผ่านของ G2B จากการใช้กระดาษมาเป็นดิจิทัล เราเชื่อว่าจะเป็นผลดีต่อ NETBAY ซึ่งมีพื้นฐานที่ดีรวมถึงมีความพร้อมอยู่ในอุตสาหกรรมอยู่แล้ว 